בס"ד
פרנץ רוזנצוויג
נולד בקאסל ב-25 בדצמבר 1886. בן יחיד להוריו, גאורג ואדלה רוזנצוויג. אביו היה איש תעשייה ומסחר. משפחה אמידה, בעלת זיקה לזרם הליברלי של יהדות גרמניה.
בילדותו היה חשוף להשפעת אחי סבו שהתגורר בבית הוריו, אדם-אברהם רוזנצווייג. השפעתו עוררה ברוזנצוויג הצעיר עניין ביהדות ובמצוות.
ב-1906 בהיותו בן 18 החל בלימודי רפואה בגטינגן, במינכן ובפרייבורג. 
בשנת 1907 בחר לשנות את תחום לימודיו ולמד היסטוריה ופילוסופיה בפרייבורג ובברלין. בשנת 1912 השלים עבודת דוקטורט בנושא "הגל והמדינה".

ב-1909 מתנצר בן דודו של רוזנצוויג, האנס אהרנברג. מעשה זה עורר ברוזנצוויג התעוררות דתית מחודשת . כך גם קשריו עם בן דוד נוסף, רודולף אהרנברג, שהתנצר; ועם ידיד נפשו, מומר נוסף – אויגן רוזנשטוק. 
ב-7 ליולי 1913 התרחש דיון סוער בין הארבעה שהביא את רוזנצוויג להבנה כי הוא מוכרח לפנות לחיים דתיים. התקופה שלאחר מכן הייתה תקופת משבר שבמהלכה החליט רוזנצוויג להתנצר (יש אומרים שבמהלכה חשב רוזנצוויג להתאבד). 
בסופו של דבר (ואולי בהשפעת הימים הנוראים של שנת תרע"ג, אותם העביר רוזנצוויג בבית כנסת אורתודוקסי) חזר בו רוזנצוויג מכוונתו. הוא פנה להעמיק בלימודי המקורות היהודיים והמיר את התעניינותו בהיסטוריה בהתעמקות הולכת וגוברת בשאלות פילוסופיות ותאולוגיות. 
מספר חודשים למד אצל הפילוסוף הרמן כהן בברלין, והקשר ביניהם היה משמעותי עד מאוד לשניהם.

במלחמת העולם הראשונה היה בין המתנדבים לצבא הגרמני ושירת כסניטר. מאוחר יותר הוא גויס באורח מלא ושירת בחיל התותחנים (בסוללת תותחי נ"מ). החל מ-1916 העז לראשונה ליצור מגע עם רוזנשטוק וניהל איתו חליפת מכתבים סוערת, שפורסמה מאוחר יותר על ידי האחרון (באנגלית) תחת הכותרת "יהדות למרות הנצרות". 
בשנים אלו אף בא במגע עם יהדות הבלקן ומזרח אירופה והדבר הותיר עליו רושם משמעותי. 
בשנת 1917 פרסם את מאמרו הראשון, "עת לעשות", איגרת גלויה ששלח למורו הרמן כהן ובה קרא לחדש את החיים היהודיים בגרמניה דרך שיקום ועיצוב מחודש של הוראת הדת היהודית בבתי הספר הממלכתיים. 
ספרו "כוכב הגאולה" החל להתהוות בשורה של גלויות ששלח להוריו מהחזית המקדונית. הספר נכתב בשנת 1918 ותחילת 1919, לאחר שחרורו של רוזנצווייג מהצבא הגרמני. הוא ראה אור בשנת 1921. 

ב-1920 נשא לאשה את אדית האן. ב-1922 נולד בנו רפאל נחמיה. במשך השנים היה שרוי בקשר עמוק עם אשה נוספת בשם מרגוט רוזנשטוק-הוסי, ומכתביו אליה מהווים נדבך חשוב בהגותו.
לאחר השלמת "כוכב הגאולה" התמקד רוזנצווייג בניסיונותיו לפעול בתחום החינוך היהודי. גולת הכותרת של מאמץ זה הייתה הקמתו של בית מדרש פתוח ללימודי יהדות - "בית המדרש היהודי החופשי" בפרנקפורט (1920). בית מדרש זה נועד לקדם תחייה יהודית מודרנית, בחברה פתוחה, לא-אורתודוקסית בעיקרה. בין המרצים בה, נוסף על רוזנצווייג, נמנו מרטין בובר, זיגפריד קראקאוור, נחמיה אנטון נובל, אריך פרום, עקיבא ארנסט סימון ורבים אחרים.

מוקד נוסף של עבודתו לאחר הכוכב הוא התרגום. רוזנצוויג ייחס חשיבות רבה לשאלת תרגום הטקסטים היהודיים, מגבלותיו וכוחו לקדם חיים יהודיים מודרניים. הוא ניסה את כוחו בתרגום תפילות (סדר תפילות ליל שבת בבית הכנסת ובבית; ברכת המזון). מפעלו הגדול בתחום זה היה תרגום התנ"ך לגרמנית יחד עם חברו מרטין בובר. 
מפעל נוסף של רוזנצווייג היה תרגום מבחר משירי יהודה הלוי (שרוזנצווייג ראה את עצמו כגלגולו המודרני), שלווה בהערות פרשניות והגותיות רבות ערך של רוזנצווייג.

בשנת 1922 חלה רוזנצווייג במחלת ניוון שרירים שגרמה לו להפרעות תנועה ודיבור קשות. הוא נאלץ להפסיק את ניהול המדרשה. ניוון השרירים שהלך והתגבר מנע בעדו להשלים כתבים מתוכננים רבים. למרות מחלתו הופיעו תרגומיו ל"מזמורים ושירים של יהודה הלוי" כמו גם החלקים הראשונים מתוך תרגום המקרא לגרמנית עליו שקד עם חברו מרטין בובר, שהשלים לאחר מותו של רוזנצווייג את המלאכה. בשנותיו האחרונות הכתיב רוזנצווייג חלק ניכר מכתביו בעזרת סימנים, בעיקר לחברו מרטין בובר. את מאמרו הפילוסופי "המחשב החדש" (1925) הכתיב לאשתו בעזרת מצמוץ בעיניו, לאחר שגופו כבר היה משותק לגמרי.

ב-10 בדצמבר 1929, והוא כמעט בן ארבעים ושלוש, נפטר רוזנצווייג ממחלתו בפרנקפורט. 
בנו של פרנץ רוזנצווייג עלה לארץ ישראל במסגרת עליית הנוער והשתקע בקיבוץ. נישואיו הראשונים של בנו (לנערה יהודיה מהולנד שהגיעה אחריו בעליית הנוער) לא עלו יפה, והלה התחתן בשנית עם גיורת מגרמניה שהפכה לציונית נלהבת ונכדו מנישואים אלה הוא עמנואל רוזנצווייג, טייס באל על ומתחרה בתוכנית מאסטר שף. 
